Diari Oficial de la Generalitat Valenciana


Sumari del DOGV 4406, del 26-12-2002 (2002/14550)

ORDE de 13 de desembre de 2002, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici de 2003.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4406

Data del DOGV
:   26-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14051


Data del document
:   13-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * inserció professional
    * formació professional
    * ajuda pública
    * societat sense fins de lucre
    * administració local
    * accés a la professió
    * sindicat
    * suport econòmic
    * ajuda a l'ocupació
    * organització patronal

ORDE de 13 de desembre de 2002, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici de 2003. [2002/14344]
  
El Programa Operatiu de la Comunitat Valenciana 2000-2006, que estableix una actuació coordinada amb el Pla d'Acció per a l'Ocupació del Regne d'Espanya, i les cimeres europees de Luxemburg i Lisboa, garanteix l'aplicació de polítiques específiques de formació i d'ocupació adreçades als col·lectius amb especials dificultats d'accés al mercat laboral. Aquestes polítiques compleixen, igualment, allò previst en l'apartat III denominat «Polítiques integrals en el mercat de treball, punt 2.16» del Pacte Valencià pel Creixement i l'Ocupació, firmat entre els agents socials i la Generalitat Valenciana.
  
D'altra banda, i en allò relatiu a l'estructura de la formació professional en conjunt, i l'ocupacional en especial, els programes que es financen a càrrec d'aquesta orde tracten d'avançar cap als objectiu establits en el II Programa Nacional de Formació Professional, considerant la formació professional com a inversió en capital humà i propiciant la integració d'aquesta amb el conjunt de les polítiques actives d'ocupació en clau comunitària.
  
Ara bé, malgrat aquest comportament positiu del mercat de treball en conjunt, s'observa l'existència de col·lectius socials la taxa de desocupació dels quals és superior a la mitjana, alhora que les persones que els integren tenen unes dificultats majors per a una inserció laboral activa, la qual cosa obliga a realitzar un esforç especial per a continuar avançant en la línia de correcció de la desocupació.
  
Per a aconseguir aquest objectiu, és necessari actuar amb especial intensitat en l'àmbit de la formació per a la desocupació, tot garantint els més elevats graus d'inserció laboral, la qual cosa significa acostar els programes formatius a les necessitats del teixit socioeconòmic i propiciant-ne l'adaptació a les característiques dels col·lectius que tenen unes majors dificultats d'integració laboral, per tal de garantir la màxima eficàcia en la gestió dels recursos públics.
  
D'aquesta manera, aspectes complementaris a la formació, com ara l'anàlisi de les característiques psicosocials i professionals individuals de les persones que participen en els programes, la recerca activa d'ocupació o el seguiment del desenvolupament de la inserció, entren a formar part d'aquestos programes en el seu procés d'adaptació a les característiques dels col·lectius a què van adreçats, amb l'objectiu de maximitzar-ne la potència de creació d'ocupació.
  
En l'àmbit de la Comunitat Valenciana, la coordinació i la integració dels diversos subsistemes de formació professional és competència del Consell Valencià de Formació Professional, regulat per Decret 155/2000, de 17 d'octubre, i és l'eix fonamental entorn del qual gira el Pla Valencià de Formació Professional recentment elaborat. Així mateix, el SERVEF, Servici Valencià d'Ocupació i Formació, regulat per Decret 41/2001. de 27 de febrer, dóna resposta al repte de maximitzar les oportunitats d'ocupació tot propiciant una integració de les polítiques actives de formació i mercat laboral, orientant l'acció del govern en aquesta matèria amb criteris de flexibilitat, modernització i qualitat, que tenen plasmació en els diversos programes. Precisament correspon al SERVEF la gestió de les ajudes previstes en aquesta orde.
  
En virtut de tot això, sentit el Consell Valencià de Formació Professional, i en ús de les facultats que em confereixen la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
CAPÍTOL I
  
Normes generals
  
Article 1. Objecte, àmbit i gestió
  
1. L'objecte d'aquesta orde és establir per a l'any 2003 el marc regulador del Programa de Tallers de Formació i Inserció Laboral (tallers FIL) adreçats a persones amb dificultats d'integració en el mercat del treball, a fi de proporcionar-los la qualificació professional per a exercir una ocupació concreta i adequada a les necessitats de les empreses de la Comunitat Valenciana, mitjançant una formació adaptada a les seues característiques individuals.
  
Tots els tallers de Formació i Inserció Laboral hauran de realitzar-se a la Comunitat Valenciana, llevat que s'autoritze un àmbit geogràfic diferent.
  
2. La gestió de les ajudes previstes en aquesta orde correspondrà al Servici Valencià d'Ocupació i Formació (en endavant SERVEF).
  
Article 2. Naturalesa de les ajudes
  
Les ajudes previstes en aquesta disposició tindran la naturalesa jurídica de subvencions públiques i aniran destinades al finançament total o parcial dels tallers FIL que es realitzen a la seua empara.
  
Article 3. Beneficiaris
  
1. Podran sol·licitar les ajudes previstes en aquesta orde les següents entitats:
  
- entitats locals,
  
- organitzacions empresarials,
  
- organitzacions sindicals,
  
- altres entitats sense ànim de lucre.
  
2. Els que aspiren a ser perceptors de les distintes ajudes hauran de reunir els requisits generals següents:
  
- Tenir personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Orde de 30 de maig de 1996, de la Conselleria d'Economia i Hisenda.
  
- Acreditar capacitat suficient de mitjans materials, humans i organitzatius per a complir els objectius establits en el programa.
  
Article 4. Difusió
  
Serà obligació de les entitats beneficiàries de les ajudes regulades en aquesta orde donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, de conformitat amb les instruccions i models que a l'efecte subministre el SERVEF.
  
CAPÍTOL II
  
Característiques dels tallers
  
Article 5. Àrees
  
Els tallers que es realitzen a l'empara d'aquesta orde es componen d'itineraris individualitzats d'inserció que inclouran una àrea de formació i una àrea de tutoria, i podran incloure, a més, en funció dels destinataris, les següents àrees:
  
1. Anàlisi de les característiques psicosocials i professionals individuals dels participants. El seu objecte és adaptar la formació en funció d'aquestes condicions i del lloc de treball o ocupació concreta a què va destinat, tot individualitzant al màxim l'itinerari d'inserció.
  
2. Recerca activa d'ocupació per part de l'entitat que permeta adreçar la formació a una destinació concreta, en la mesura que es puga prèviament conegut.
  
3. Seguiment del desenvolupament de la inserció, en el cas de produir-se contractació en els termes establits en l'article 15.2, fins a 30 dies posteriors a la incorporació a un lloc de treball, fase que haurà de finalitzar abans de l'1 de novembre, llevat que s'autoritze pel director general del SERVEF, o persona en qui delegue, una data diferent.
  
Article 6. Àrees de Formació i de Tutoria
  
1. En cada itinerari, l'Àrea de Formació inclourà mòduls formatius de Formació Professional Ocupacional, que podran ser algun dels previstos en el fitxer d'especialitats de l'INEM, amb una duració mínima de 300 hores, incloent-hi, si és procedent, pràctiques no laborals, destinada a l'adquisició de competències bàsiques, professionals i polivalents que permeten la inserció sociolaboral i la realització responsable d'una ocupació.
  
Així mateix inclourà un mòdul de sensibilització mediambiental, amb una duració de nou hores (codi FCAM02), adreçat a introduir l'alumnat en el coneixement dels principals problemes mediambientals, tant a escala general com en l'àmbit laboral i les seues possibles solucions.
  
L'Àrea de Formació podrà incloure, així mateix, en funció dels destinataris:
  
- Formació bàsica en àrees instrumentals, com ara llenguatge o matemàtiques, sempre en el context sociolaboral i partint dels coneixements previs dels alumnes.
  
- Formació i orientació laboral encaminada a familiaritzar els participants amb la normativa, la prevenció de riscos laborals, les tècniques de recerca d'ocupació, i a proporcionar un coneixement del mercat laboral.
  
- Habilitats socioprofessionals de caràcter polivalent que permeten l'alumnat adquirir un repertori de competències comunes a un conjunt d'ocupacions.
  
2. L'Àrea de Tutoria anirà destinada a facilitar a l'alumnat suport, informació i recursos complementaris al llarg de tot el taller, a més de facilitar el desenvolupament personal, les actituds i les orientacions necessàries per a la recerca de treball, la contínua actualització professional, l'autoestima i la motivació.
  
Article 7. Itinerari individualitzat d'inserció
  
En el termini de 15 dies des del començament del taller, l'entitat elaborarà per a cada participant un itinerari individualitzat d'inserció que inclourà el programa adaptat que s'ha dissenyat després de l'anàlisi de les seues característiques.
  
Article 8. Professor/a - tutor/a
  
L'entitat assenyalarà per a cada alumne participant un professor/a - tutor/a què serà el responsable de la tutoria, l'orientació, el seguiment i la coordinació de tot l'itinerari d'inserció.
  
Article 9. Formadors
  
1. Per a realitzar els tallers, les entitats promotores tindran, com a mínim, el personal següent:
  
- Almenys una persona amb llicenciatura de Psicologia, Pedagogia o Psicopedagogia, diplomatura de EGB o Magisteri, o tècnica superior en Integració Social, que assumirà les tasques de coordinació del taller.
  
- Una persona experta en l'Àrea de Formació Professional Ocupacional, preferentment amb coneixements polivalents teoricopràctics. Els citats coneixements hauran d'acreditar-se mitjançant documentació que demostre l'experiència en les especialitats elegides.
  
2. En els programes en què participen persones amb discapacitats, persones en situació de risc d'exclusió social o immigrants, es podrà tenir intervenció d'altres professionals en funció de les característiques d'aquells, fent constar la titulació, les funcions i els objectius en el projecte d'actuació.
  
CAPÍTOL III
  
Procediment de tramitació
  
Article 10. Presentació de sol·licituds, documentació i termini
  
1. Les sol·licituds es presentaran en qualsevol dels registres del Servici Valencià d'Ocupació i Formació, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats. Cada sol·licitud es formularà incloent totes les accions corresponents a l'entitat, en el seu àmbit provincial.
  
2. Tota sol·licitud haurà d'anar acompanyada de la següent documentació:
  
- Documentació acreditativa i identificadora de l'entitat sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Documentació acreditativa d'estar al corrent de les obligacions tributàries i amb la Seguretat Social, de conformitat amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2.775). Entre esta documentació, i només respecte d'aquella que corresponga a l'Agència Estatal Tributària, haurà d'aportar-se:
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, per mitjà de l'emplenament del corresponent model normalitzat.
  
- En el supòsit de no-autorització, haurà de presentar-se certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
- Projecte de les actuacions que es desitgen realitzar en una única sol·licitud, en suport magnètic i en paper, en què es concretaran els itineraris individualitzats, en el cas de conéixer els participants, les àrees que es preveuen desenvolupar i els seus continguts, la metodologia per a utilitzar, les característiques del personal, etc.
  
- Compromís, si és procedent, d'acord amb el model previst en l'annex a aquesta orde, de realització de pràctiques no laborals en els termes arreplegats en el capítol V d'aquesta orde.
  
- Descripció i plànols de les instal·lacions per a utilitzar per al desenvolupament del taller, que hauran de reunir les degudes condicions d'accessibilitat per a discapacitats físics.
  
- Documentació que acredite el dret d'ús de les indicades instal·lacions; documentació que haurà de reunir tots els requisits legals.
  
En el cas que els tres primers documents ja estigueren en poder del SERVEF, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i que no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es refereix el document.
  
Quan la sol·licitud no reunisca els requisits establits en aquesta orde o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà els interessats perquè en un termini de 10 dies esmenen la falta o acompanyen els documents necessaris, amb indicació que si així no ho feren, es considerarà que desisteixen de la seua petició, prèvia resolució del director general del SERVEF o persona en qui delegue, que haurà de ser dictada en els termes previstos en l'article 42 de la citada Llei.
  
3. El termini de presentació de sol·licituds de les ajudes regulades en aquesta orde serà d'un mes a comptar des de l'endemà de la publicació en el Diari Oficial de la Generalitat Valenciana, quedant condicionada l'obtenció de l'ajuda a l'existència de crèdit disponible.
  
Article 11. Valoració de les sol·licituds
  
1. Tota sol·licitud estarà subjecta a:
  
a) Una valoració formal prèvia, a càrrec del personal de les direccions territorials del SERVEF, que supervisarà si es compleixen els requisits formals previstos en aquesta orde.
  
b) Una valoració material a càrrec d'una mesa tècnica, designada pel director general del SERVEF, que analitzarà:
  
- el contingut de les accions per a realitzar;
  
- la seua metodologia;
  
- la idoneïtat del personal;
  
- la distribució territorial i per col·lectius;
  
- la infraestructura docent de l'entitat sol·licitant;
  
- les expectatives d'ocupació i el compromís d'inserció voluntàriament manifestat per les entitats sol·licitants, que no serà inferior al 25% dels alumnes que finalitzen el taller;
  
- els antecedents i trajectòria de l'entitat.
  
La citada mesa tècnica estarà presidida pel director general del SERVEF, o persona en qui delegue, i en ella s'integraran:
  
- sis tècnics del SERVEF;
  
- dos tècnics de l'àrea d'Ordenació, Innovació Educativa i Formació Professional de la Conselleria de Cultura i Educació;
  
- tres tècnics de la Conselleria de Benestar Social;
  
- dos representants de les organització sindicals més representatives;
  
- dos representants de les associacions empresarials.
  
2. Realitzada la valoració, la mesa tècnica proposarà el llistat ordenat de projectes que calga aprovar atenent l'adequació i l'oportunitat de l'acció, amb indicació dels factors o dels criteris tinguts en compte en la valoració i la seua aplicació concreta, i una llista de reserva.
  
Article 12. Resolució
  
1. El director general del SERVEF, o persona en qui delegue, a proposta de la mesa tècnica, dictarà les resolucions procedents fins que s'exhaurisca el pressupost assignat.
  
2. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada citats en l'article 10.1 d'aquesta orde, en el cas que aquesta es realitzara una vegada publicada l'orde per la qual es dóna publicitat a les línies de crèdit i a l'import global màxim destinat a la concessió de les ajudes previstes en la present convocatòria. En cas contrari, el termini s'iniciarà a partir de l'endemà de la publicació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, en relació amb el que disposa l'article 55 de la Llei 9/2002, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjudici que subsistisca l'obligació legal de resoldre sobre la petició formulada.
  
4. El text de les resolucions contindrà les dades relatives a cada taller, número d'expedient, entitat beneficiària, lloc de realització de l'acció subvencionada, duració horària, nombre d'alumnes, realització, si és procedent, de pràctiques no laborals, quantia concedida, i incorporarà, si és procedent, les condicions, obligacions i determinacions accessòries a què haja de subjectar-se l'entitat beneficiària.
  
5. Les resolucions que dicte el director general del SERVEF a l'empara d'aquesta orde esgoten la via administrativa; contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administratiu; i això sense perjudici del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que estimen procedent.
  
Article 13. Obligacions de les entitats beneficiàries
  
Són obligacions de les entitats beneficiàries:
  
- Realitzar els tallers subvencionats segons el que preveu aquesta orde i en la resolució d'aprovació, i justificar-ne l'execució.
  
- Facilitar al SERVEF les tasques de seguiment i control tècnic.
  
- Sotmetre's a les accions de control que s'estableixen en aquesta mateixa Orde.
  
- Subjectar-se a les accions de control financer que es considere oportú realitzar en relació amb la subvenció concedida.
  
- Comunicar al SERVEF la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat.
  
- Donar a conéixer als alumnes de forma inequívoca que estan participant en un programa subvencionat per la Conselleria d'Economia, Hisenda i Ocupació de la Generalitat Valenciana i cofinançat pel Fons Social Europeu.
  
- En el cas de realitzar pràctiques no laborals, comunicar als representants legals dels treballadors dels centres laborals en què es realitzen les pràctiques, així com a la inspecció provincial de Treball corresponent, la llista d'alumnes participants en aquest programa, la duració i el seu programa formatiu.
  
- No percebre cap quantitat de l'alumnat participant en l'acció subvencionada.
  
- Portar comptabilitat codificada de les despeses imputables a cada subvenció concedida.
  
- Pagar als alumnes que tinguen dret a això la corresponent ajuda.
  
Article 14. Costos elegibles per a les entitats beneficiàries
  
Els costos elegibles es distribuiran en:
  
I) Part A. Despeses de professorat i del personal encarregat del disseny, avaluació i coordinació de l'itinerari individualitzat.
  
1.Despeses de professorat, en què es comprendran :
  
- Salaris del professorat o, si és procedent, del servici docent extern, per a l'horari d'impartició de la formació, avaluacions i revisions periòdiques dels alumnes, preparació de classes, així com tutories i orientació a l'alumnat.
  
- Despeses de Seguretat Social a càrrec de l'entitat beneficiària quan haja contractat el personal com a treballadors per compte alié, amb obligació de la seua afiliació i/o alta en la Seguretat Social.
  
2. Despeses del personal encarregat del disseny, avaluació i realització de l'itinerari individualitzat, en què es comprendran :
  
- Costos del disseny, avaluació i seguiment de l'itinerari individualitzat d'inserció, incloent-hi exclusivament:
  
- Disseny de l'itinerari individualitzat de formació i inserció.
  
- Suport a la recerca activa d'ocupació.
  
- Suport i seguiment en el lloc de treball, que podrà realitzar-se fins als 30 dies posteriors a la contractació de l'alumnat i sempre abans de l'1 de novembre, llevat que s'autoritze pel director del SERVEF, o persona en qui delegue, una data diferent.
  
- Costos de coordinació
  
En cap cas, les despeses d'aquest apartat 2 podran superar el 25% de la part A què figure en la resolució de concessió.
  
3. Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària mateix, com si s'ha contractat una prestació de servicis professionals amb persones alienes a ella, quedant expressament prohibida la subcontractació.
  
II) Part B. Despeses d'organització o institucionals, entre els quals s'inclouran:
  
1. Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els succeïts en les pràctiques no laborals.
  
- Despeses de selecció de l'alumnat, quan es justifiquen i es motiven adequadament.
  
- Despeses de personal directiu i administratiu atribuïbles al desenvolupament del taller FIL. En cap cas aquesta despesa podrà superar el 15% de la part B que figure en la resolució de concessió. Seran imputables les despeses que es produïsquen tant en el període de la realització de l'acció objecte de la subvenció, com en els quinze dies anteriors al seu inici i els quinze dies posteriors a l'acabament.
  
- Despeses generals atribuïbles a l'acció subvencionada:
  
- despeses de publicitat que responguen a les actuacions realitzades en compliment del que disposa l'article 4 de la present norma;
  
- despeses de lloguers, tant d'instal·lacions com de maquinària directament relacionada amb la docència;
  
- despeses d'energia elèctrica, combustible i, en general, manteniment de les instal·lacions i equips docents;
  
- despeses de comunicació (fax, telèfon, connexió Internet, etc.).
  
2. Costos directes, com ara:
  
- Amortització d'instal·lacions, equips i ferramentes, que hauran tenir sempre una connexió directa amb l'activitat docent de l'entitat beneficiària, de duració superior a un exercici natural, amb exclusió de la d'aquells béns que hagen sigut objecte de subvenció pública per a la seua adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas, les despeses d'amortització podran superar una imputació del 25% de la part B que figure en la resolució de concessió.
  
- Material consumible adquirit per al desenvolupament de la docència, no recuperable a l'acabament de l'acció subvencionada.
  
- Altres costos imputables a l'acció subvencionada, en particular:
  
- compra de material didàctic,
  
- despeses de traducció de materials d'ensenyança,
  
- despeses de recopilació, edició, impressió, de materials d'ensenyança,
  
- despeses derivades de la realització de les pràctiques no laborals.
  
En el cas de les despeses generals i altres costos previstos en el punt anterior, excepte les despeses derivades de la realització de pràctiques no laborals, l'entitat beneficiària haurà d'acompanyar a la documentació exigida amb caràcter general per a la justificació de despeses, una memòria per acció formativa explicativa dels càlculs realitzats per a imputar els citats costos.
  
III) Part C. Despeses d'ajuda per assistència dels alumnes als tallers.
  
IV) Part D. Inversions, en el cas de tallers adreçats a persones discapacitades, i que comprendrà les despeses per inversió o adquisició d'equipaments i d'adaptació de locals per a persones minusvàlides.
  
V) No es considerarà cost elegible, en cap de les parts de la subvenció anteriorment citades, l'IVA o d'altres càrregues tributàries quan siguen susceptibles de ser compensades per l'entitat beneficiària.
  
VI) Les accions subvencionades hauran de ser realitzades pel sol·licitant mateix o per persona dependent d'ell, per la qual cosa les despeses hauran de ser pagades per l'entitat beneficiària mateix, que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
Article 15. Liquidació de les ajudes
  
1. Podrà avançar-se a l'entitat beneficiària el percentatge màxim de l'import de l'ajuda que legalment s'establisca per a aquestos supòsits, previ aval a favor de la Generalitat Valenciana en la forma prevista. Estaran exempts de l'obligació de presentar aval els beneficiaris de les ajudes quan siguen persones jurídiques de naturalesa pública o persones jurídiques de naturalesa privada sempre que el seu capital social, dotació fundacional o equivalent, estiga participat en més d'un 80% per la Generalitat Valenciana o per les seues entitats autònomes.
  
2. El percentatge restant de la subvenció es farà efectiu en finalitzar l'acció subvencionada, sent necessària la presentació, mitjançant l'aplicació informàtica SIDEC, que es facilitarà pel Servici Valencià d'Ocupació i Formació a les entitats que realitzen el taller, de la declaració de despeses efectivament realitzades i de la següent documentació:
  
Per a la part A:
  
- Documents justificatius de la despesa corresponent i de la transferència bancària de les corresponents retribucions per la persona interessada.
  
Per a la part B:
  
- La memòria a què fa referència l'article 14.II.2 d'aquesta orde.
  
- Documents justificatius de la despesa corresponent a aquesta part.
  
- Pòlissa de l'assegurança de l'alumnat, en el cas que no s'haja aportat amb anterioritat.
  
- En el cas d'incloure pràctiques no laborals, s'haurà d'aportar per cada empresa en què hagen tingut lloc, llista nominal dels alumnes diàriament assistents amb el vistiplau de l'instructor/a, el nombre total d'hores, i rebut de la corresponent quantitat firmat pel representant de l'empresa en què s'hagen realitzat.
  
Per a la part C:
  
- Fitxa corresponent inclosa en el SIDEC.
  
- Llistat dels alumnes, els dies assistits per ells, l'import de les ajudes i el rebut firmat per cadascun d'ells.
  
Per a la part D
  
- El pagament de les subvencions atorgades en concepte d'inversió es realitzarà contra justificació de l'obra, en els termes establits en l'article 46.3 del Text Refós de la Llei d'Hisenda Pública, o de l'adquisició d'equipament, que haurà de realitzar-se en la primera meitat del període de realització del taller.
  
Així mateix haurà d'acompanyar-se la documentació justificativa de la inserció realitzada en cas de compromís d'inserció, prenent-se en compte únicament per a acreditar-la, els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, que hauran de ser, com a mínim, de mitja jornada setmanal, independentment de l'activitat que es tracte. En els mateixos termes, es consideraran igualment vàlides les altes en el règim especial de treballadors autònoms.
  
La citada declaració de despeses i remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament del taller, si en la resolució no se'n fixara un altre de distint.
  
Article 16. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat; l'incompliment d'algunes condicions establides en la resolució; la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades que en el seu conjunt superen el cost de l'activitat que ha de realitzar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada, es procedirà a la minoració de la subvenció concedida en els següents supòsits:
  
- No haver impartit la totalitat de les hores aprovades per resolució. Es procedirà en aquest supòsit a la minoració proporcional de la subvenció concedida.
  
- Per baixes dels alumnes:
  
- Durant la primera meitat del període de duració del taller l'entitat podrà incorporar nous alumnes fins a completar-ne el nombre màxim que fixa la resolució d'inici, i substituir els alumnes que hagen sigut baixa amb noves altes. La diferència entre el nombre d'alumnes que estableix la resolució d'aprovació del taller i els alumnes realment participants en la meitat del curs, determinarà la minoració proporcional en la part A i en la part B de la subvenció concedida o de l'import de la subvenció resultant una vegada practicada la minoració per hores, si és procedent.
  
- Quan en la segona meitat del període de duració del taller es produïra una disminució del nombre d'alumnes no imputable a l'entitat col·laboradora, només es minorarà la part B de la subvenció concedida o de la subvenció recalculada, si és procedent, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació degudament acreditada, que podrà ser-ho mitjançant declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
- Per no haver justificat en els termes establits en l'Orde i en la resolució de concessió d'ajudes la totalitat de les despeses subvencionades.
  
- Per ser el personal docent professorat el perfil del qual no s'ajusta al previst en el corresponent projecte. En aquest cas, la minoració es realitzarà únicament respecte de la despesa corresponent al citat professor.
  
- Per no haver acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes si és procedent, d'acord amb el grau d'incompliment del compromís d'inserció o contractació.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció; l'alteració d'alguna de les característiques essencials del projecte aprovat; la variació de la finalitat de l'actuació o la falta de justificació de l'acció, donaran lloc a la incoació per l'òrgan competent per a la concessió de les ajudes del corresponent procediment que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida o de les condicions exigides per a la concessió en la resolució d'aprovació.
  
- Percepció per part de l'entitat col·laboradora de qualsevol quantitat econòmica procedent de l'alumnat participant en el taller.
  
- La utilització de l'alumnat per a fins distints dels establits en el programa formatiu, o la vulneració de les normes que en relació amb les activitats programades estiguen en cada cas vigents.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats d'aquesta orde.
  
- La falsedat de la justificació de pagament als docents.
  
- La falsedat de les dades contingudes en la declaració prevista en l'apartat 2 de l'article 15 d'aquesta orde.
  
- L'obstaculització de les actuacions de seguiment i control pel SERVEF o l'incompliment de les obligacions d'informació de dades.
  
Tot això sense perjudici del que preveu el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Orde Social.
  
CAPÍTOL IV
  
Normes relatives als tallers de Formació
  
 i Inserció Laboral
  
Article 17. Programes d'actuació
  
Cada taller de Formació i Inserció Laboral podrà adreçar-se a un dels següents col·lectius amb dificultats específiques d'integració en el mercat laboral:
  
1. Desocupats:
  
a) Desocupats de llarga duració,
  
b) Joves menors de 25 anys,
  
c) Dones.
  
2. Desocupats amb especials dificultats:
  
a) Persones discapacitades,
  
b) Persones en risc d'exclusió social,
  
c) Immigrants.
  
Article 18. Quantia de les ajudes
  
1. Sempre que hi haja crèdit adequat i suficient en els pressupostos de la Generalitat Valenciana durant l'exercici 2003 per a atendre aquestos programes, es podrà atorgar subvencions a cadascun dels projectes presentats a l'empara d'aquesta orde, distribuïdes de la següent manera:
  
a) Per als col·lectius del punt 1 de l'article 17: 4,80 euros per hora i alumne, distribuïdes en:
  
- Part A : 2,70 euros, per hora i alumne.
  
- Part B : 2,10 euros, per hora i alumne.
  
b) Per als col·lectius del punt 2 de l'article 17: 7,50 euros per hora i alumne, distribuïdes en:
  
- Part A: 4,20 euros, per hora i alumne.
  
- Part B: 3,30 euros, per hora i alumne.
  
2. Els alumnes participants en un taller FIL a l'empara d'aquesta orde podran percebre una ajuda econòmica (part C) en concepte d'assistència pels imports següents:
  
a) 6 euros per dia realment assistit per a l'alumne participant en els tallers del grup 1 de l'article 17.
  
b) 10,80 euros per dia realment assistit per a l'alumne participant en els tallers del grup 2 de l'article 17.
  
3. Per als tallers adreçats a persones discapacitades, en concepte de subvenció per inversions en instal·lacions, maquinària i utillatge, es podrà atorgar una ajuda de 6.000 euros. Les inversions hauran de quantificar-se de forma detallada en el projecte d'actuació, amb indicació d'unitats d'obres i preus unitaris, i destinar-se exclusivament a les necessitats de l'acció formativa per a realitzar.
  
Article 19. Destinataris dels tallers
  
Amb caràcter general, seran destinatàries d'aquest Programa les persones desocupades que estiguen inscrites en les centres SERVEF d'Ocupació com a demandants d'ocupació amb data anterior a la incorporació al taller. Tenen preferència en tots ells els immigrants, les dones, els discapacitats, les persones amb càrregues familiars i aquelles que porten inscrites més d'un any com desocupades en els centres SERVEF d'Ocupació. En el cas dels tallers per a immigrants, els destinataris podran ser igualment majors de 16 anys la tutela dels quals siga exercida per l'administració.
  
A més, en funció del col·lectiu específic a què va destinat el taller FIL, s'exigirà a cada participant els següents requisits:
  
- Desocupats de llarga duració que es troben inscrits durant més d'un any com a demandants d'ocupació acreditat pel centre SERVEF d'Ocupació, o declaració responsable de no percebre retribucions per compte propi o alié en aquell període i un certificat de la seua vida laboral emesa per la Tresoreria de la Seguretat Social.
  
- Menors de 25 anys a l'inici del taller, acreditat pel DNI.
  
- Dones, acreditat pel DNI.
  
- Persones amb discapacitats físiques, psíquiques, sensorials o malaltes mentals cròniques, acreditades amb el certificat del Centre de Diagnòstic i Orientació de Minusvalidesa de la Direcció General d'Integració Social del Discapacitat.
  
- Persones en situació de risc d'exclusió social, acreditat amb justificant emés per un servici social general o especialitzat.
  
- Immigrants que es troben sota la tutela de l'administració o amb permís de residència, acreditat mitjançant el citat justificant en vigor, o sol·licitud d'asil polític admés a tràmit i certificat d'empadronament.
  
Article 20. Duració i horari
  
1. Els tallers destinats a persones desocupades de llarga duració, menors de 25 anys i dones tindran una duració màxima de 500 hores.
  
2. Els tallers destinats a persones discapacitades, persones en risc d'exclusió social i immigrants tindran una duració màxima de 600 hores.
  
3. L'horari del taller en el període d'estada al centre formatiu estarà comprés entre quatre i sis hores diàries, de dilluns a divendres, llevat que pel director territorial d'Ocupació del SERVEF s'autoritze un altre horari. En cap cas es podrà autoritzar un horari inferior a 20 hores ni superior a 40 hores setmanals.
  
4. En el supòsit de PNL, l'horari s'adequarà a les condicions dels centres de treball en què es realitzen.
  
5. Els tallers hauran de finalitzar abans de l'1 de novembre de 2003, llevat que el director general del SERVEF, o persona en qui delegue, assenyale una altra data d'acabament.
  
Article 21. Nombre de participants
  
1. El nombre de participants en tallers destinats a desocupats de llarga duració, joves menors de 25 anys i dones estarà entre 6 i 12.
  
2. El nombre de participants en tallers destinats a discapacitats, persones en risc d'exclusió social i immigrants estarà entre 6 i 10.
  
Article 22. Tècnics d'enllaç
  
El director territorial d'Ocupació del SERVEF corresponent assignarà a cada una de les entitats col·laboradores un tècnic que actuarà com a interlocutor entre aquestes i la citada direcció territorial.
  
El citat tècnic tindrà entre les seues funcions:
  
- Informar l'entitat col·laboradora, per escrit, dels tràmits que ha de seguir en desenvolupar el taller.
  
- Estar informat de la realització de les proves de selecció i del seu contingut.
  
- Conéixer el començament i l'acabament de cada taller.
  
- Estar informat de les incidències escaigudes en cada taller.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenvolupament del taller tot proposant les mesures oportunes a l'entitat col·laboradora o a la direcció territorial d'Ocupació del SERVEF, si és procedent, inclosa la suspensió cautelar de l'acció formativa, en el termini de deu dies des que es va efectuar la visita en què es van detectar les anomalies, sense que aquestes hagen sigut esmenades.
  
- Informar l'alumnat de la possibilitat d'acudir al seu centre SERVEF d'Ocupació, una vegada finalitzat el taller com a apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 23. Selecció de l'alumnat
  
1. L'entitat sol·licitant determinarà el perfil general de les persones participants en cada taller.
  
2. En el supòsit de realitzar-se un procés de selecció l'entitat sol·licitant, haurà de tenir el personal tècnic, extern o intern, adequat que requerisca el procés de selecció de l'alumnat participant.
  
3. Finalitzat el procés de selecció, es confeccionarà un acta firmada pel seu responsable i pel responsable de l'entitat beneficiària, en la qual figuraran els barems utilitzats per a la selecció, les persones que hagen sigut seleccionades per a realitzar el taller, així com la llista de reserves i de no admesos.
  
Article 24. Inici del taller
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada taller, que haurà de tenir lloc en el termini d'un mes a comptar des de l'endemà de la notificació de la resolució de concessió de la subvenció, als tècnics d'enllaç, amb indicació de l'horari i del lloc d'impartició, tot això abans de la citada data.
  
2. L'entitat disposarà de 15 dies naturals des de l'inici del taller per a remetre a la direcció territorial d'Ocupació del SERVEF que corresponga la següent documentació:
  
- L'acta de selecció, si és el cas, que contindrà: llista d'alumnes presentats i seleccionats, reserves i una indicació de les actuacions realitzades i els criteris per a la selecció de l'alumnat.
  
- Llista nominal dels professors juntament amb el seu currículum, ajustat al corresponent projecte d'actuacions.
  
- La llista de participants que comencen l'acció, el nombre de la qual no podrà sobrepassar l'assenyalat en la resolució de concessió.
  
- Els itineraris individualitzats d'inserció.
  
- El programa formatiu de les pràctica no laborals en el cas que n'estiga prevista la realització.
  
- La pòlissa de l'assegurança d'accidents de l'alumnat, o si no n'hi ha la carta de garanties, que serà sempre sense franquícia i que comprendrà almenys la següent cobertura:
  
- assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del taller, incloent-hi les pràctiques no laborals i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció;
  
- indemnització mínima de 12.020,24 euros per mort o invalidesa permanent derivats d'un accident en el taller o en el desplaçament;
  
- indemnització diària dels alumnes derivada d'un accident en el taller que produïsca una impossibilitat temporal d'assistència. El període serà el que comprenga la citada incapacitat i fins a un màxim d'un any. La indemnització mínima serà de sis euros diàries.
  
L'entitat col·laboradora estarà obligada a tenir la cobertura en l'assegurança d'accidents durant tot el període lectiu en el que cada participant romanga d'alta en el taller.
  
En el supòsit d'estar prevista la realització de pràctiques no laborals, es presentarà en l'indicat termini una llista d'empreses en què es realitzaran, així com una declaració firmada pel centre formatiu i les empreses, amb constància de l'assumpció dels compromisos previstos en aquest capítol, d'acord amb l'annex d'aquesta orde.
  
Article 25. Control del desenvolupament del taller
  
1. Una vegada començat el taller i presentada la documentació anteriorment citada, l'entitat col·laboradora estarà obligada a aportar la següent documentació, d'acord amb les instruccions que li seran notificades amb anterioritat a l'inici del taller:
  
- Control d'assistència mensual que continga la firma diària de l'alumnat assistent.
  
- Parts d'alta i baixa produïts. L'entitat només podrà substituir les baixes produïdes per noves altes durant la primera meitat del taller. La tercera falta no justificada de l'alumne en determinarà la baixa.
  
- Comunicació d'incidències que es produïsquen en el desenvolupament de cada taller.
  
2. Procedirà la suspensió cautelar del desenvolupament de l'acció formativa quan:
  
- El taller no estiga en funcionament.
  
- El personal tècnic docent o l'alumnat no estiguen presents.
  
- L'alumnat estiga sent dedicat a funcions distintes de les establides en aquesta orde.
  
- El material de consum i/o els equips o dotacions no es corresponguen amb els aprovats en la resolució.
  
- El personal tècnic docent no responga al perfil assenyalat en cadascun dels respectius projectes d'actuació.
  
- L'incompliment de la normativa en matèria de seguretat i salut en el treball.
  
- Qualsevol altra causa greu que afecte el normal desenvolupament de l'acció formativa.
  
Serà competent per a acordar la suspensió cautelar el director general del SERVEF, o persona en qui delegue.
  
Article 26. Avaluació de l'alumnat
  
1. L'avaluació dels alumnes dels tallers serà contínua i es farà prenent com a referència els objectius establits per l'equip de formadors en les àrees establides en l'article 6 d'aquesta orde.
  
Es realitzarà un avaluació inicial en la qual s'estudie el nivell d'accés de l'alumnat quant a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que aquestos programes requereixen.
  
Durant el desenvolupament del programa cada docent farà el seguiment i l'avaluació del component formatiu que impartisca, deixant constància per escrit dels resultats de la citada avaluació contínua en les sessions de seguiment i d'avaluació que l'equip educatiu realitzarà periòdicament, supervisades per la persona que coordine el programa.
  
2. El SERVEF podrà comprovar la capacitació de l'alumnat que finalitze el taller.
  
Article 27. Sobre la qualitat de la docència
  
Durant la impartició de cada taller es podrà demanar l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'aquestes.
  
Article 28. Acabament del taller
  
A la conclusió de cada taller es presentarà un acta que continga les qualificacions finals de l'alumnat assistent, així com una memòria final que expose els objectius del taller i els resultats aconseguits.
  
El termini de presentació de la citada documentació serà el de 15 dies naturals des de l'acabament del taller.
  
El SERVEF expedirà el corresponent certificat individualitzat d'aprofitament a les persones que hagen superat amb èxit el taller amb indicació dels mòduls formatius completats, la duració de cada mòdul, així com la realització de PNL, la duració i l'empresa en què s'han realitzat. Així mateix, s'indicaran les dades del registre del certificat.
  
CAPÍTOL V
  
Pràctiques no laborals
  
Article 29. Àmbit d'aplicació
  
Els tallers podran incloure, amb caràcter voluntari per a l'entitat organitzadora, un període de pràctiques no laborals (PNL) per a realitzar en empreses com a part integrant de l'acció formativa.
  
Article 30. Objectius
  
Les PNL tenen com a objectius, entre altres:
  
- Facilitar la inserció laboral de l'alumnat participant en els tallers, mitjançant la realització de pràctiques en centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és procedent, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la seua futura inserció professional.
  
Article 31. Programa formatiu
  
L'entitat beneficiària elaborarà, d'acord amb el centre de treball en què es realitzen PNL, un programa formatiu, en el qual necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament, amb especificació:
  
- Activitats formativoproductives, que han de servir per a executar o, si és procedent, completar la competència professional requerida en l'ocupació.
  
- Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtenir-ne prou evidència.
  
Caldrà notificar als representants legals del personal treballador de les empreses on estiga prevista la realització de les PNL, el programa d'aquestes i les persones participants.
  
Article 32. Avaluació de la PNL
  
El centre de treball en què es desenvolupe la PNL designarà un instructor per cada tres alumnes o fracció entre el personal qualificat d'aquesta, i les funcions del qual seran les següents:
  
- Supervisar i donar suport tècnicament als alumnes en el desenvolupament de les pràctiques.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
Article 33. Funcions i tasques
  
El seguiment i l'avaluació de l'alumnat seran realitzats pel professorat de l'entitat beneficiària, en col·laboració amb l'instructor del centre de treball.
  
Article 34. Període de realització
  
La PNL, en aquells casos en què estiga programada, es realitzarà en l'últim període del taller, i la duració estarà compresa entre el 15% i el 30% del nombre d'hores total, amb ajust de l'horari al del centre del treball.
  
Article 35. Relació alumne-centre de treball
  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se d'ella.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que realitze activitats formatives en ella, llevat que s'establisca a l'efecte una relació laboral de contraprestació econòmica per servicis contractats. En aquest cas, es considerarà que l'alumne abandona el «programa formatiu» en el centre de treball; l'empresa o la institució col·laboradora haurà de comunicar en aquest cas aquest fet al professor-tutor, qui procedirà a donar de baixa a aquest alumne, ja que la PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 24.2.
  
Article 36. Compensació econòmica a les empreses col·laboradores
  
Per la realització de pràctiques no laborals, les empreses privades col·laboradores podran percebre una compensació econòmica per alumne/hora de pràctica de 0,6 euros.
  
DISPOSICIONS ADDICIONALS
  
Única
  
En compliment del que es preveu en la Llei de Pressupostos de la Generalitat Valenciana per a l'exercici 2003, per orde de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes.
  
DISPOSICIONS FINALS
  
Primera
  
Aquesta orde entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Es faculta el director general del SERVEF per a dictar totes les instruccions que siguen necessàries per al desenvolupament i l'execució del que disposa aquesta orde.
  
Tercera
  
Contra el present acte, que posa fi a la via administrativa, els interessats hi podran interposar recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons allò que s'ha disposat pels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 13 de desembre de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
Annex
  
Model de declaració de realització de pràctiques no laborals
  
El senyor/la senyora ..., com a representant del centre formatiu ..., i el senyor/la senyora ... com a representant de l'empresa ..., dedicada principalment a l'activitat de ...,
  
DECLAREN
  
Que havent sol·licitat subvenció per a la realització d'un taller de Formació i Inserció Laboral, a l'empara de l'Orde d ... d ... de ..., de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici de 2003, es realitzarà en l'empresa més amunt mencionada un període de pràctiques no laborals com a part integrant del taller, per la qual cosa ambdues parts assumeixen els compromisos previstos en el capítol V de la citada Orde.
  
, de 2003